**Invitasjon til foreldremøte om ekskursjonar skuleåret 25/26** Voss 05.11.24

# I faga i 2. framandspråk (tysk, spansk og fransk) har skulen tidlegare arrangert ekskursjonar til land der desse språka er morsmålet hjå største delen av innbyggjarane. Inneverande skuleår hadde me gode ekskursjonar til dei ulike landa. Det har alt kome initiativ frå føresette og elevar i høve ekskursjonar for hausten 25. For at desse skal bli så gode som mogleg må me starte med arbeidet med desse så tidleg som mogleg.

Me har sett på desse ekskursjonane som viktige både i språk- og kulturlæringa. Elevane har gitt særs gode tilbakemeldingar på ekskursjonane, og dei har hatt tydeleg læringsutbytte.

Voss gymnas ynskjer å sondere interessa for gjennomføring av ekskursjonar i saman med foreldre/føresette i samsvar med regelverket og Vestland fylkeskommune sine retningslinjer for praktisering av gratisprinsippet ved studieturar og reiser i vidaregåande opplæring.

Retningslinjene seier at dersom aktiviteten går føre seg i skuletida, har relevans til læreplanane og lærarar er med på aktiviteten og får løn, er aktiviteten ein del av opplæringa og skal vere gratis for elevane. Gratisprinsippet i vidaregåande opplæring inneber at fylkeskommunen/skulane ikkje kan krevje betaling frå elever eller føresette for at elevar skal kunne delta på aktivitetar i Norge eller i utlandet i samband med opplæringa.

Utdanningsdirektoratet presiserer at opplæringslova ikkje er til hinder for at turar og andre aktivitetar kan finansierast av andre enn skulen/skuleeigar, men bidraga skal vere friviljuge. Føresette skal kunne gje ei gåve utan å føle press til å måtte gje, gåvene/bidraga skal vere anonyme, og dei skal komme alle elevane som deltek til gode. Alle elevar i vidaregåande opplæring skal ha høve til å delta på lik linje, uavhengig av økonomiske føresetnader.

Ei foreldregruppe har som oppgåva er å organisere dugnad og innsamling av midlar til ekskursjonen. Innsamla midlar kan betalast til ein fylkeskommunal VIPPS-konto, og det er skulen som skal ha kontroll over innsamlinga av gåver/bidrag for å overhalde anonymiteten. Utgifter til reise, opphald mm vert betalt ut frå denne kontoen.

Skulen har lærarar som er interesserte i å gjennomføre slike ekskursjonar, og skulen er budd på å ha det faglege ansvaret, finansiere lærarane si deltaking samt ha eit fullverdig undervisningstilbod til dei elevane som av ulike årsaker ikkje ynskje å ta del i ein ekskursjon. For å gjennomføre eit slikt opplegg må me ha minimum 10 elevar som deltek per gruppe.

Me vil difor arrangere **digitale foreldremøte tysdag 12. november kl 18.00.**

På møtet vil kvar einskild ekskursjon presentere opplegget (reise, opphald og innhald på turen) i tillegg blir det val av foreldregruppe. Det blir sett ein frist for påmelding, og det vil bli sett ein frist for innsamling av midlar før ein kan bestille noko.

Voss gymnas,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nelly Nora Naasen

-Avdelingsleiar-